नई दिल्ली. पीएनबी घोटाले में नीरव मोदी के खिलाफ इंटरपोल ने सोमवार को रेड कॉर्नर नोटिस जारी कर दिया। इंटरपोल अपने सदस्य देशों की अपील पर किसी भगोड़े अपराधी के खिलाफ ये नोटिस जारी करता है। इसके जरिए वो अपने 192 सदस्य देशों को जानकारी देता है कि आरोपी उनके वहां देखा जाए तो उसे गिरफ्तार कर लिया जाए या हिरासत में ले लिया जाए जिससे प्रत्यर्पण की कार्रवाई शुरू की जा सके। प्रवर्तन निदेशालय (ईडी) ने इंटरपोल से नीरव मोदी के खिलाफ नोटिस जारी करने की अपील की थी। पीएनबी घोटाले में ईडी मनी लॉन्ड्रिंग की जांच कर रहा है। न्यूज एजेंसी के मुताबिक नीरव के भाई निशाल और उसकी कंपनी के अधिकारी सुभाष परब के खिलाफ भी रेड कॉर्नर नोटिस जारी किया गया है। नीरव मोदी फिलहाल ब्रिटेन में है। वहां की सरकार ने जून में भारत को इसकी जानकारी दी।